  Туспуктэм: Кристина Берестова Наталия Сильвестрова 16-тӥ толсуре Ижкарысь Шор карлудын но 17-тӥ толсуре Шарканын Тол Бабайлэн юртъераз валтӥсь выль ар кызъёслэсь тылъёссэс ӝуатӥзы. Тол Бабай но Лымы Ныл, Дед Мороз но Снегурочка но выжыкылысь геройёс куноосты вуоно Выль арен ӟечкылазы. Ижкарысь валтӥсь кызэз ӝуатыны выжыкыл геройёслы празднике вуэм куноос, нылпиос юрттӥзы. Выль ар кызэз Шор карлудэ пуктыны 28-тӥ шуркынмонэ, нош чеберъяны 13-тӥ толсуре кутскизы. Шарканысь кызэз «Выжыкылысь геройёс Тол Бабайлэн вордскем шаераз» XI улосвылкуспо фестиваль улсын ӝуатӥзы. Празднике вуэм куноосты пӧртэм улосъёсысь Тол Бабайёс но Россиысь валтӥсь Дед Мороз пумитазы. Тол Бабайлэн юртъераз нылпиос понна шудон площадкаос, аттракционъёс, мастер-классъёс ужазы, Выль ар возьматон дасязы. Пиналъёсты Лымы Ныл, Обыда, Нюлэсмурт но Вумурт шулдыртӥзы. Тодэ вайытом, 22-тӥ толсурысен 8-тӥ толшорозь Тол Бабайлэн резиденцияз Выль ар но Ымусьтон шулдыръяськонъёс ортчозы. Ижкарын Чеберлыко киужъёсъя йӧскалык центрын нырысьсэ нылпиослы Выль ар интерактивной возьматон ортчытозы. Тегъёс: Удмуртия Ижкар Шаркан Выльар ТолБабай Лулчеберет  